b'\n_START_ARTICLE_\nPalkki (rakennusosa)\n_START_SECTION_\nPuupalkit\n_START_PARAGRAPH_\nYleisin puinen palkkityyppi on massiivipuinen palkki, joka on tehty yhdest\xc3\xa4 kappaleesta. Massiivipuupalkit luokitellaan lujuutensa mukaan nelj\xc3\xa4\xc3\xa4n luokkaan: T18, T24, T30, T40 (mit\xc3\xa4 suurempi numero sit\xc3\xa4 kantavampi palkki). Koneella lajitellut palkit merkit\xc3\xa4\xc3\xa4n lis\xc3\xa4ksi M-kirjaimella (esimerkiksi MT24)._NEWLINE_Liimapuupalkki on puulamelleista liimaamalla tehty kerrosrakenne. Palkissa on v\xc3\xa4hint\xc3\xa4\xc3\xa4n nelj\xc3\xa4 lamellia. Palkin ylin ja alin lamelli ovat suurimmassa rasituksessa, joten niiden virheett\xc3\xb6myyteen kiinnitet\xc3\xa4\xc3\xa4n erityist\xc3\xa4 huomiota. Liimapuu on yleisimmin lujuusluokkaa L40, joka vastaa eurooppalaista GL32-luokkaa._NEWLINE_Kertopuupalkki on havupuuviiluista liimaamalla koottu palkki. Kertopuupalkki on lujempi ja j\xc3\xa4ykempi kuin massiivipuupalkki.\n_START_SECTION_\nTer\xc3\xa4sbetonipalkit\n_START_PARAGRAPH_\nTer\xc3\xa4sbetonipalkit voidaan valmistaa ty\xc3\xb6maalla tai tehtaassa. Ter\xc3\xa4sten (harjater\xc3\xa4s/ter\xc3\xa4spunokset) teht\xc3\xa4v\xc3\xa4n\xc3\xa4 on ottaa vastaan vetoj\xc3\xa4nnitys ja betonin puristusj\xc3\xa4nnitys. Betonin vetolujuus on heikko, mutta puristuslujuus sen sijaan eritt\xc3\xa4in hyv\xc3\xa4._NEWLINE_Yksiaukkoisessa palkissa puristus sijoittuu palkin yl\xc3\xa4reunaan ja veto taas alareunaan, jonka vuoksi harjater\xc3\xa4kset on sijoitettu p\xc3\xa4\xc3\xa4osin palkin alapintaan, v\xc3\xa4hint\xc3\xa4\xc3\xa4n 20 mm suojaavan betonikerroksen sis\xc3\xa4\xc3\xa4n. Tehdasvalmisteiset ter\xc3\xa4sbetonipalkit voidaan esij\xc3\xa4nnitt\xc3\xa4\xc3\xa4, jolloin niiden kantokyky kasvaa.\n_START_SECTION_\nMetallipalkit\n_START_PARAGRAPH_\nMetalleista yleisin valmistusmateriaali on ter\xc3\xa4s. My\xc3\xb6s alumiinista tehd\xc3\xa4\xc3\xa4n nykyisin kantavia rakenteita k\xc3\xa4ytt\xc3\xa4m\xc3\xa4ll\xc3\xa4 laserhitsausta ja hitsaamalla alumiinilevyt kotelorakenteiksi, jolloin saadaan merkitt\xc3\xa4v\xc3\xa4sti lis\xc3\xa4\xc3\xa4 kantavuutta.\n_START_SECTION_\nMuut materiaalit\n_START_PARAGRAPH_\nMuista materiaaleista l\xc3\xa4hinn\xc3\xa4 muovin k\xc3\xa4ytt\xc3\xb6 on lis\xc3\xa4\xc3\xa4ntynyt rakentamisessa, ja nykyisin my\xc3\xb6s kantavia rakenteita on valmistettu muovista. Kuitenkin vasta tulevaisuudessa n\xc3\xa4hd\xc3\xa4\xc3\xa4n, yleistyyk\xc3\xb6 se._NEWLINE_Ennen palkkeja tehtiin my\xc3\xb6s kivest\xc3\xa4, mutta nyky\xc3\xa4\xc3\xa4n kivenk\xc3\xa4ytt\xc3\xb6 perustuu enemm\xc3\xa4nkin ulkon\xc3\xa4k\xc3\xb6\xc3\xb6n kuin sen kykyyn kantaa kuormia (pl. puristus)\n_START_SECTION_\nSillat\n_START_PARAGRAPH_\nSilloissa palkkia k\xc3\xa4ytet\xc3\xa4\xc3\xa4n usein p\xc3\xa4\xc3\xa4kannattimena, jonka teht\xc3\xa4v\xc3\xa4 on siirt\xc3\xa4\xc3\xa4 sillan kuormat maatuille. Siltoja nimet\xc3\xa4\xc3\xa4n usein palkkityypin mukaan kuten kotelopalkkisilta, ulokekotelopalkkisilta ja ter\xc3\xa4spalkkisilta._NEWLINE_Puupalkkien k\xc3\xa4ytt\xc3\xb6 on ollut yleist\xc3\xa4 vanhoissa silloissa, ja puupalkkien k\xc3\xa4ytt\xc3\xb6 erityisesti kevyen liikenteen silloissa on lis\xc3\xa4\xc3\xa4ntym\xc3\xa4ss\xc3\xa4.'